### NN 5/2021 (20.1.2021.), Pravilnik o statusu i financiranju Pulskoga filmskog festivala

Ministarstvo kulture i medija

110

Na temelju članka 10a. Zakona o financiranju javnih potreba u kulturi (»Narodne novine«, br. 47/90, 27/93 i 38/09), ministrica kulture i medija donosi

PRAVILNIK

O STATUSU I FINANCIRANJU PULSKOGA FILMSKOG FESTIVALA

Članak 1.

Ovim Pravilnikom uređuje se status i financiranje Pulskoga filmskog festivala.

Riječi i pojmovi koji imaju rodno značenje, korišteni u Pravilniku, odnose se jednako na muški i ženski rod, odnosno na pripadnike obaju spolova.

Članak 2.

Pulski filmski festival (u daljnjem tekstu: Festival) kulturna je manifestacija od nacionalnoga značenja koja svojim programom njeguje i promiče umjetničke vrijednosti suvremenoga hrvatskog i međunarodnoga filmskog stvaralaštva te naslijeđe hrvatske i svjetske kulturne baštine na području filmske umjetnosti.

Festival se održava u Puli, u pravilu u drugoj polovici srpnja.

Članak 3.

Sredstva za ostvarivanje programa Festivala osiguravaju se u državnome proračunu putem Ministarstva kulture i medija, u proračunu Istarske županije i proračunu Grada Pule, na temelju prihvaćenoga programa Festivala i financijskog plana Festivala, u skladu sa zakonom i drugim propisima.

Sredstva za ostvarivanje programa Festivala osiguravaju se i iz prihoda od obavljanja djelatnosti, sponzorstava, zaklada, darovanja i iz drugih izvora u skladu sa zakonom.

Članak 4.

Festival organizira Javna ustanova Pula Film Festival sa sjedištem u Puli koja obavlja organizacijske, administrativno-stručne, financijske, tehničke i druge poslove u vezi s radom, djelovanjem i organiziranjem Festivala u skladu s ovim Pravilnikom i Statutom Festivala.

Festivalom rukovodi Ravnatelj Javne ustanove Pula Film Festival (u daljnjem tekstu: Ravnatelj).

Ravnatelj predlaže Festivalskom vijeću financijski plan Festivala i odgovoran je za njegovo izvršenje.

Javna ustanova može pojedinačne zadatke izvršenja povjeriti nezavisnim izvršiteljima sukladno posebnim propisima.

Članak 5.

Festival ima Umjetničkog ravnatelja kojeg imenuje i razrješava ministar kulture i medija, uz prethodno pribavljeno mišljenje Festivalskog vijeća.

Mandat Umjetničkog ravnatelja traje dva festivalska izdanja.

Umjetnički ravnatelj imenuje se iz redova istaknutih filmskih stručnjaka, na temelju javnog poziva kojeg objavljuje Javna ustanova Pula Film Festival na svojim mrežnim stranicama.

Javni poziv se objavljuje najkasnije 30 dana nakon isteka mandata Umjetničkog ravnatelja.

Rok za podnošenje prijava ne može biti kraći od 15 dana od dana objave javnog poziva.

Ministar kulture i medija imenovat će Umjetničkog ravnatelja u roku od 60 dana od dana isteka javnog poziva.

Umjetnički ravnatelj izrađuje i podnosi Festivalskom vijeću sljedeće prijedloge:

– program Festivala koji uključuje glavni program i prateće programe te manifestacije (industrijske i mrežne)

– izbornike pojedinih pratećih programa

– međunarodne goste

– naslove filmova za uvrštavanje u glavni i prateće programe

– raspored projekcija filmova

– sastav (žirija) ocjenjivačkih sudova Festivala.

Umjetnički ravnatelj je dužan prije podnošenja prijedloga iz stavka 7. ovog članka Festivalskom vijeću s Ravnateljem usuglasiti troškove.

O prijedlogu programa Festivala Umjetničkog ravnatelja odlučuje Festivalsko vijeće većinom glasova. Umjetnički ravnatelj odgovoran je za izvršenje programa Festivala.

Umjetnički ravnatelj podnosi Ravnatelju Izvješće o izvršenju programa Festivala te programski okvir narednog izdanja u roku od 30 dana nakon završetka Festivala.

Članak 6.

Stručno-savjetodavno tijelo Festivala je Festivalsko vijeće.

Festivalsko vijeće ima 13 članova.

Festivalsko vijeće donosi program i financijski plan Festivala te prati njegovo ostvarivanje.

Članovi Festivalskoga vijeća po položaju su:

– ministar kulture i medija, koji je ujedno predsjednik Festivalskoga vijeća ili osoba koju on imenuje da ga zamjenjuje

– istarski župan ili osoba koju on imenuje da ga zamjenjuje

– gradonačelnik Pule ili osoba koju on imenuje da ga zamjenjuje

– ravnatelj Hrvatskog audiovizualnog centra ili osoba koju on imenuje da ga zamjenjuje

– ravnatelj Hrvatske radiotelevizije ili osoba koju on imenuje da ga zamjenjuje

– predsjednik Društva hrvatskih filmskih redatelja ili osoba koju on imenuje da ga zamjenjuje

– predsjednik Hrvatskoga društva filmskih djelatnika ili osoba koju on imenuje da ga zamjenjuje

– predsjednik Hrvatske udruge producenata ili osoba koju on imenuje da ga zamjenjuje

– predsjednik Upravnog vijeća Javne ustanove Pula Film Festival

– pročelnik upravnog tijela Istarske županije nadležnog za poslove kulture.

Po jednoga člana Festivalskoga vijeća imenuju ministar kulture i medija, istarski župan i gradonačelnik Pule.

Sjednicama Festivalskoga vijeća prisustvuju Ravnatelj i Umjetnički ravnatelj, bez prava glasa.

Ravnatelj i Umjetnički ravnatelj ne mogu biti članovi Festivalskog vijeća.

Festivalsko vijeće donosi poslovnik o svojem radu.

Članak 7.

Programski okvir i financijski plan Festivala Ravnatelj upućuje, radi osiguravanja sredstava, na javni poziv Ministarstvu kulture i medija te na poziv za financiranje javnih potreba u kulturi Istarske županije i Grada Pule.

Programski okvir i financijski plan Festivala Festivalsko vijeće usvaja do kraja tekuće godine, a prijedlog programa i financijski plan do kraja travnja naredne godine.

Izvješće o izvršenju programa Festivala i Financijsko izvješće Festivala Festivalsko vijeće usvaja do kraja tekuće godine.

Ako Festivalsko vijeće ne prihvati Izvješće o izvršenju programa Festivala, može predložiti ministru kulture i medija razrješenje Umjetničkog ravnatelja.

Ako Festivalsko vijeće ne prihvati Financijsko izvješće Festivala, može predložiti Gradskom vijeću Grada Pule razrješenje Ravnatelja.

Članak 8.

Način rada Festivala, Festivalskoga vijeća, Umjetničkoga ravnatelja, ocjenjivačkoga suda, struktura programa, broj i vrste nagrada Festivala, kao i druga pitanja od značenja za rad i djelovanje Festivala uređuju se Statutom Festivala.

Statut Festivala donosi Festivalsko vijeće na prijedlog Upravnoga vijeća Javne ustanove Pula Film Festival i Umjetničkoga ravnatelja.

Prethodnu suglasnost na Statut Festivala daje ministar kulture i medija.

Članak 9.

Javna ustanova Pula Film Festival dužna je u roku od 30 dana od stupanja na snagu ovog Pravilnika na svojim mrežnim stranicama objaviti javni poziv za imenovanje Umjetničkog ravnatelja.

Umjetnički ravnatelj nastavlja s radom i nakon stupanja na snagu ovoga Pravilnika do isteka vremena na koje je imenovan odnosno do završetka postupka imenovanja novog Umjetničkog ravnatelja.

Članak 10.

Stupanjem na snagu ovoga Pravilnika prestaje važiti Pravilnik o statusu i financiranju Pulskoga filmskog festivala (»Narodne novine«, br. 5/14, 61/14 i 18/17).

Članak 11.

Ovaj Pravilnik stupa na snagu prvog dana od dana objave u »Narodnim novinama«.

Klasa: 612-11/21-01/0001

Urbroj: 532-06-01-01/5-21-01

Zagreb, 15. siječnja 2021.

Ministrica
 dr. sc. Nina Obuljen Koržinek, v. r.